text: rhythm'n'blues
  
  publiceret: 2014-09-01 07:50:16+02:00
  Rhythm'n'blues, amerikansk musikstil udviklet blandt sorte musikere i 1940'erne som en blanding af gospel, swing og blues i elektrisk regi. Rhythm'n'blues var en vigtig forudsætning for rockmusikken og blev efterhånden en genre inden for denne. Fremtrædende repræsentanter er B.B. King og Muddy Waters, og i 1960'erne opnåede stilen stor udbredelse, bl.a. via britiske navne som The Rolling Stones, John Mayall og The Yardbirds. Se også R&B.